สวัสดีครับ คือเคืองๆตรงปลาย และตอนปัญสาวะมีอาการแสบๆ ไม่กล้าไปบอกผู้ปกครอง เลยจะถามว่าอาการแบบนี้คือการอักเสบใช่ไหมครับ แล้วมันหายเองได้ไหมครับ
สวัสดีค่ะ อาการเคืองปลายอวัยวะเพศ แสบเวลาปัสสาวะ อาจเกิดจาก1. การแพ้หรือระคายเคืองจากสารเคมีต่างๆ ที่ไปสัมผัสโดน เช่น แป้ง โลชั่น น้ำหอม สบู่ ผงซักฟอก น้ำยาปรับผ้านุ่ม ถุงยางอนามัย เป็นต้น2. โดนแมลงสัตว์กัดต่อย แต่น่าจะมีผื่นให้เห็นร่วมด้วย3. ปลายองคชาตอักเสบ (balanitis) โดยอาจเกิดจากการติดเชื้อราหรือเชื้อแบคทีเรียก็ได้ อาการคือผิวหนังที่บริเวณปลายองคชาตจะบวมแดง หรืออาจมีผื่นแดง และมีอาการเจ็บปวดร่วมด้วย นอกจากนี้อาจมีน้ำเหลืองข้นๆ ออกจากท่อปัสสาวะได้4. การติดเชื้อทางเดินปัสสาวะ แต่ก็จะมีอาการปัสสาวะบ่อย ปัสสาวะขัด ปัสสาวะไม่สุด ปัสสาวะขุ่น ร่วมด้วย5. หากเคยมีเพศสัมพันธ์ ก็อาจเกิดจากโรคติดต่อทางเพศสัมพันธ์ต่างๆ เช่น หนองใน เริม เป็นต้นหากยังไม่เคยมีเพศสัมพันธ์ ในเบื้องต้น ควรงดการทาโลชั่น แป้งหรือน้ำหอมบริเวณใกล้เคียงอวัยวะเพศ ล้างมือทุกครั้งก่อนจับอวัยวะเพศเพื่อปัสสาวะ และต้องถลกหนังหุ้มปลายทุกครั้งที่ปัสสาวะ เพื่อป้องกันปัสสาวะตกค้างหมักหมม หากผื่นไม่หายไป ไม่ควรใช้สบู่ที่รุนแรงฟอก กางเกงในต้องซักให้สะอาด ไม่ให้ฟองของผงซักฟอกหรือน้ำยาตกค้างหากยังคงมีอาการเคืองและแสบที่อวัยวะเพศ ก็ควรแจ้งให้ผู้ปกครองทราบ เพื่อให้พาไปพบแพทย์เพื่อรักษาค่ะ